Veľký deň pre Turecko a Izrael: V Istanbule pristálo prvé izraelské lietadlo od roku 2010
Do lietadla typu Boeingu 787 Dreamliner v Istanbule naložia približne 24 ton materiálu, ktorý bude prepravený do USA s cieľom pomôcť tejto krajine v boji s nákazou koronavírusu SARS-CoV-2. Spoločnosť El-Al dostala povolenie uskutočniť tento týždeň dva humanitárne lety, uvádza na svojej webovej stránke denník The Jerusalem Post. Spoločnosť údajne turecké úrady požiadala o povolenie obnoviť pravidelné lety do Turecka.
El-Al počas krízy spôsobenej pandémiou koronavírusu niektoré svoje lietadlá prispôsobila tak, aby mohli prepravovať náklad. Izraelské sily v máji 2010 zasiahli proti tureckým aktivistom, ktorí sa pokúsili prelomiť námornú blokádu pásma Gazy. O život prišlo desať aktivistov na lodi Mavi Marmara, ktorá podľa izraelských zdrojov smerovala do pásma Gazy s nákladom humanitárnej pomoci.
Diplomatické vzťahy medzi Izraelom a Tureckom sa po tejto udalosti zhoršili. Izrael v roku 2016 vyplatil Turecku dohodnutých 20 miliónov dolárov (17,9 mil. eur) ako odškodné. Napätie medzi krajinami však stále pretrváva, pripomína DPA.